Δυναστεία Τζόου

H Δυναστεία Τζόου (κινεζικά: 周朝; πινγίν: Zhōu cháo, αναφέρεται συχνά ως Τσόου, ορθή προφορά: Τζόου) ήταν βασιλική δυναστεία της  Κίνας, κατά την περίοδο 1046–256 π.Χ. Διαδέχθηκε τη δυναστεία Σανγκ και την ακολούθησε η δυναστεία Τσιν. Παρόλο που η δυναστεία Τζόου διήρκεσε περισσότερο από κάθε άλλη στην κινεζική ιστορία, η πραγματική πολιτική και στρατιωτική εξουσία της κράτησε μέχρι το 771 π.Χ. Η περίοδος αυτή (1046-771 π.Χ.) ονομάστηκε "Περίοδος των Δυτικών Τζόου" (西周 xī zhōu).

Το 771 π.Χ. οι Τζόου εκδιώχθηκαν από την κοιλάδα του ποταμού Ουέι, κοντά στην σημερινή πόλη  Σι-Αν. Το αίτιο ήταν η εισβολή ενός μη κινεζικού φύλου, των Τσυάν Ρονγκ, οι οποίοι κατέλαβαν την πρωτεύουσα. Μετά την ήττα των Τζόου, η πραγματική εξουσία πέρασε στα χέρια των υποτελών φεουδαρχών.

 De facto έκπτωση από την εξουσία 
Μετά την ήττα των Τζόου, η κεντρική εξουσία της Κίνας παρέπεε. Για τον λόγο αυτό, οι ιστορικοί αργότερα διαίρεσαν την φάση αυτήν σε δύο διαφορετικές εποχές.

 Άνοιξη και Φθινόπωρο (770 - 476 π.Χ.) 

Μετά την εκδίωξή τους από την κοιλάδα του ποταμού Ουέι, οι αποδυναμωμένοι Τζόου ανασυντάχθηκαν ως "δυναστεία των Ανατολικών Τζόου" (东周 Dōng Zhōu). Οι ανατολικοί Τζόου κυβερνούσαν πλέον μόνον κατ' όνομα. Στην πραγματικότητα, η εξουσία ανήκε σε πολυάριθμους τοπικούς ηγεμόνες, των οποίων τα φέουδα είχαν γίνει πλέον ουσιαστικώς ανεξάρτητα κράτη. Ο Κομφούκιος στα Ανάλεκτα κατηγορεί αρκετούς τοπικούς ηγεμόνες ότι τελούσαν τελετουργικά τα οποία μόνον η κυβερνώσα δυναστεία δικαιούτο να τελέσει -πράγμα που δείχνει ξεκάθαρα τάσεις σφετερισμού.

Αυτή η εποχή ακραίας κατάτμησης της Κίνας σε πάμπολλα κρατίδια που αναπτύσσονταν συνήθως γύρω από μία και μοναδική πόλη, ονομάσθηκε αργότερα "Άνοιξη και φθινόπωρο" (春秋 chūn qiū).

Η εποχή της Άνοιξης και του Φθινοπώρου τερματίζεται ουσιαστικά με τον "σφετερισμό του κράτους Τσι από τους Τιάν" (田氏代齊 Tián Shì Dài Qí). Κατά τα γεγονότα αυτά, η φατρία των Τζιάνγκ (姜 Jiāng) εκτοπίσθηκε από την φατρία των Τιάν (田 Tián).

 Μαχόμενα βασίλεια (475 - 221 π.Χ.)  

Η επόμενη εποχή ονομάσθηκε αργότερα "Μαχόμενα βασίλεια" (战国 Zhàn Guó). Κατά αυτήν την εποχή, τα περισσότερα από τα κρατίδια της Άνοιξης και του Φθινοπώρου έχουν αλληλοεξοντωθεί. Από τις συγκρούσεις έχουν προκύψει μερικά μεγαλύτερα κράτη, τα οποία αποτελούνται πλέον από περισσότερα αστικά κέντρα.

Το τέλος της δυναστείας Τζόου επήλθε το 256 προ Χριστού, δηλαδή τριανταπέντε χρόνια πριν τερματισθεί η εποχή των Μαχομένων βασιλείων. Η δυναστεία εκθρονίσθηκε από το κράτος Τσιν. Η εποχή των Μαχομένων Βασιλείων τελειώνει με την ενοποίηση της Κίνας από τον  αυτοκράτορα Τσιν και την ίδρυση της  δυναστείας Τσιν.

Ο πολιτισμός των Τζόου
Μεγάλοι φιλόσοφοι
Κατά την βασιλεία των Τζόου, έστω και κατά την ονομαστική, εμφανίσθηκαν διάφοροι σημαντικοί φιλόσοφοι. Ο Κομφούκιος, ο οποίος ήταν υπέρμαχος της νομιμότητας της τάξεως των Τζόου, ο Λάο Τσε, ο οποίος ήταν μέγας κριτικός της διαφθοράς που επεδείκνυαν οι τοπικοί άρχοντες και οι περί αυτούς, όσο και άλλοι διανοούμενοι εμφανίστηκαν σε αυτήν την εποχή. 

Εκατό σχολές σκέψης

Η ακμή της κινεζικής φιλοσοφίας ονομάσθηκε "εκατό σχολές σκέψης" (诸子百家 zhū zǐ bǎi jiā). Ο τίτλος είναι σχηματικός, καθώς οι διάφορες φιλοσοφικές σχολές που προέκυψαν δεν αριθμούσαν τις εκατό, ωστόσο ήταν αρκετές: ο Κομφουκιανισμός, ο Ταοϊσμός, ο Μοϊσμός ή ο  Νομικισμός έλκουν την καταγωγή τους από αυτήν την εποχή. 

Η εποχή των "εκατό σχολών σκέψης" διήρκεσε από το 500 προ Χριστού και τερματίσθηκε με την ενοποίηση της Κίνας το 221 προ Χριστού, όταν ο πρώτος αυτοκράτορας της Κίνας επέδειξε μειωμένη ανοχή στην φιλοσοφία και στην πολιτική κριτική. Πάντως, μεγάλα έργα της φιλοσοφίας, όπως το Τάο Τε Τζινγκ ή τα Ανάλεκτα εμφανίσθηκαν σε αυτήν την εποχή και απετέλεσαν βάση για την κινεζική σκέψη επί χιλιετίες.

Τα μπρούτζινα αγγεία των Τζόου
Κατά την δυναστεία Τζόου παρήχθησαν αρκετά μεγάλα μπρούτζινα αγγεία. Πολλά από αυτά είχαν τελετουργική χρήση, και αποτελούν σημαντικά δείγματα της ανεπτυγμένης τεχνολογίας της δυναστείας Τζόου. Πολλά από αυτά τα αγγεία είναι ενεπίγραφα, πράγμα που πολλαπλασιάζει την αρχαιολογική τους αξία.

Εξωτερικοί σύνδεσμοι


Τζου
Τσοου
Κατηγορία:Ιστορία της Κίνας